Rinkūnų holokausto kapinės

**Rinkūnų holokausto kapinės** – holokausto vieta Kauno rajone, 2 km į rytus nuo Garliavos centro, kur ilsisi  Garliavos valsčiaus žydų tautybės gyventojų palaikai. Pasiekiama Rinkūnų kaime iš Jiesios gatvės, stovi lankytino objekto rodyklė – 0,7 km arba nuo Garliavos geležinkelio stotelės, kurios prieigose yra nuoroda – 0,8 km. Kapinės įsikūrusios atokioje, lapuočiais medžiais ir krūmais apaugusioje kalvotoje vietovėje, dešiniajame Maišio upelio krante, Jiesios kraštovaizdžio draustinyje. 2025 m. duomenimis, dėl prasto kelio ir sudėtingo reljefo vieta sunkiai pasiekiama.

1993 m. holokausto vieta buvo įrašyta į Kultūros vertybių registrą.

## Istorija

Per Antrąjį pasaulinį karą frontui atslinkus į Lietuvą, Garliavos žydų persekiojimas prasidėjo 1941 m. rugpjūčio mėn. Pagal nacių okupacinės valdžios nurodymus, žydai buvo registruojami ir areštuojami. Rugpjūčio 12 d. Garliavos valsčiaus viršaitis pranešė Kauno apskrities viršininkui apie valsčiuje gyvenančius 285 žydus. 

Likus porai savaičių iki žudynių, rugpjūčio viduryje, vietiniai policininkai ir baltaraiščiai Garliavos ir aplinkinių kaimų (Aukštosios Panemunės, Pakuonio, Veiverių) žydus suvarė į miestelio sinagogą. Žudynių dieną keliasdešimt vyrų žydų iš sinagogos buvo atvaryti į slėnį šalia Rinkūnų kaimo, liepta jiems iškasti griovį, neva tai būtina vandeniui nuleisti. Supratę, kam reikalingas šis griovys, žydai atsisakė jį kasti. Tuomet policininkai atvarė keliasdešimt lietuvių vyrų iš Garliavos. Jie iškasė apie 50–60 m ilgio, 2 m pločio ir apie 1,5 m gylio griovį.

Žudynių dieną iš Žaliakalnio 1-ojo lietuvių policijos bataliono 3-iosios kuopos kareivinių dviem sunkvežimiais kelios dešimtys kareivių  išvyko į Garliavą. Jie sustojo prie sinagogos, kurioje buvo laikomi žydai. Vietiniai policininkai ir baltaraiščiai žydus iš sinagogos varė į žudynių vietą. Žudynių vieta buvo aptverta, žmones grupėmis vedė prie duobės. Pirmiausia sušaudyti vyrai, po to moterys, vaikai. Žudynės pradėtos pavakare ir baigėsi sutemus. Kai kurie bataliono kariai turėjo prožektorius ir pasišviesdami baiginėjo sužeistas aukas.

Remiantis Karlo Jėgerio raportu, Garliavos žydai sušaudyti tarp 1941 m. rugpjūčio 28 d. ir rugsėjo 2 d., liudininkų parodymu – pačioje vasaros pabaigoje.  Žudynių dalyvių liudijimu, buvo sušaudyta apie 300 žydų. Pagal Jėgerio ataskaitą, nužudyti ir užkasti 247 žydai: 73 vyrai, 113 moterų ir 61 vaikas.

## Įrašai ant paminklo

Ant paminklo įrašyta jidiš ir lietuvių kalbomis: „Šioje vietoje hitleriniai galvažudžiai ir jų vietiniai pagalbininkai 1941. VIII. 28 nužudė 247 žydų vaikų, moterų ir vyrų“.

2025 m. duomenimis, ant atnaujinto paminklo buvo padaryti dvikalbiai įrašai su patikslintu turiniu apie Tautinio darbo apsaugos bataliono prisidėjimą prie nusikaltimo įvykdymo: „1941.08.30 / 1941 m. vasaros pabaigoje nacistinės Vokietijos / valdžios suorganizuotos egzekucijos metu čia / nužudyti ir užkasti 247 Garliavos ir aplinkinių / gyvenviečių žydai: 73 vyrai, 113 moterų ir 61 / vaikas. Žudynių vykdytojai: lietuvių Tautinio / darbo apsaugos bataliono 3-ioji kuopa.“

## Galerija

Rinkūnai, rodyklė.jpg|Rodyklė į kapines iš gyvenvietės 
Nuoroda į žydų sušaudymo vietą Rinkūnuose.JPG|Nuoroda netoli geležinkelio stotelės
1. Rinkūnai, žydų kapai.jpg|Akmenėlių padėjimo vieta
2. Rinkūnai, žydų kapai.jpg|Paminklinė kompozicija
2025, Rinkūnai, žydų paminklas.jpg|Atnaujintas paminklas su patikslintais įrašais (2025)


## Šaltiniai